מרים זוהר

מרים זוהר-גלבלום (נולדה ב-16 באוקטובר 1931) היא שחקנית תיאטרון, קולנוע וטלוויזיה ישראלית. כלת פרס ישראל לאמנות הבמה (1987) וכלת פרס התיאטרון הישראלי (2002).

ביוגרפיה
מרים זוהר נולדה בשנת 1931 בשם מרצ'לה כ"ץ בעיר צ'רנוביץ, בירת חבל בוקובינה שברומניה (כיום בשטח אוקראינה), בת להורים יהודים מסורתיים יוצאי פולין, שברחו לרומניה בשל סירובו של אביה הסוחר לשרת בצבא הפולני. את לימודיה סיימה בגיל שמונה, כשהחלה המלחמה גורשה לגטו שהוקם בעיר. ב-1941 גורשה עם הוריה ואחיה הגדול לטולצ'ין שבטרנסניסטריה, למחנה עבודה; היא שרדה את השואה יחד עם הוריה ואחיה. עם תום המלחמה שבה המשפחה לצ'רנוביץ, שם אביה נעצר על ידי השלטונות הסובייטים ומת במאסר בשנת 1945. כעבור זמן קצר שאר בני המשפחה עברו למחנה מעבר בטימישוארה בדרום-מערב רומניה, שם מרים עבדה כגננת בגן ילדים יהודי, ובמהלך עבודתה ארגנה מסיבות והופיעה בהן בדקלום וזמרה. ב-1948 הפליגה זוהר עם אמה ואחיה לארץ ישראל בספינת המעפילים "פָּאן יוֹרְק" ("קיבוץ גלויות"); אך הספינה נתפסה על ידי הבריטים ונוסעיה נשלחו למחנה מעצר בקפריסין. במחנה שמע אותה יצחק פָּאנֶר, מנהלו של תיאטרון החובבים היידי "איגוד אמנים יהודים בקפריסין" שהתארגן באי, והציע לה להצטרף לתיאטרון. היא שימשה סטטיסטית באחת ההצגות שהועלו, ומאז "נדבק לה חיידק הבמה".
במחנה נישאה, אך הנישואים כשלו, בין היתר מפני שבעלה לא רצה שהיא תהיה שחקנית.

בפברואר 1949, לאחר קום המדינה, עלתה המשפחה ארצה והתגוררו במחנה עולים בבנימינה. לאחר שישה חודשים קיבלו מקרוב משפחה הלוואה של 100 לירות, וקנו דירה זעירה בשכונת גבעת עלייה (ג'בּאלייה) שעל גבול יפו–בת ים. את הדירה, שבה התגוררה זוהר שבע שנים, חלקו, כמקובל אז, עם האדם שממנו קנו את הדירה.
זוהר למדה עברית, הכירה את הבמאי יעקב מנסדורף, ובהמלצת פאנר קיבלה תפקיד קטן במחזה רוסי שהעלה תע"ז (תיאטרון עממי זעיר) מיסודו של מנסדורף, שהוקם מקרב העולים החדשים.
קריירה בתיאטרון
בקיץ 1950 זכתה לגלם תפקיד ראשי במחזה "הפונדקאית" ("מירַנדולינה", "שונא הנשים")  לקרלו גולדוני. היא זכתה לביקורות טובות, ושמעון פינקל, שראה אותה בהצגה, הזמין אותה להיבחן לתיאטרון "הבימה".
בבחינה, באוקטובר 1950, קראה בפני צבי פרידלנד קטעים מ"שונא הנשים" בעברית, קטע של י"ל פרץ ביידיש ומונולוג מתוך "שלומית" לאוסקר ויילד. בינואר 1951 התקבלה ל"הבימה", וב-1954 הצטרפה לקולקטיב התיאטרון. בהתאם למדיניות התיאטרון, עִברתה את שמה ל"מרים זוהר". היא התקרבה במיוחד לחנה רובינא, שאותה העריצה (השתיים שיחקו ביחד רק בהצגה אחת: "חנה סנש" לאהרן מגד), לאהרן מסקין, שהיווה עבורה דמות אב, ולפינקל.
קולקטיב "הבימה", בצעד לא מקובל, רכש עבורה בהלוואה דירה ברחוב אבן גבירול פינת ז'בוטינסקי בתל אביב.

ב-1965, בעת הריונה השני, גילמה את תפקידה של מרתה בהצגה "מי מפחד מווירג'יניה וולף?" של אדוארד אלבי, שהיה לאחד התפקידים המזוהים איתה ביותר.

במשך ארבעים וחמש שנותיה ב"הבימה" שיחקה תפקידים ראשיים בכ-60 מחזות, הן בהצגות קלאסיות והן בהצגות מודרניות, שהפכו אותה לאחת מבכירות שחקניות התיאטרון בישראל.

ב-1996 עברה לתיאטרון בית ליסין. בין ההצגות בכיכובה: "סולוואג", "ארקדינה", "מדיאה", "מירל'ה אפרת", "ציד המכשפות", "כולם היו בניי", "הרומן הראשון שלי", "השושנה המקועקעת", "חמץ", "קידוש", "שבעה", "ריקוד ב-6 שיעורים" ו"אחרון ימיה". בתיאטרון הקאמרי גילמה ב-2017 את רבקה נרס במחזה "ציד המכשפות", ב-2018 את מרג'ורי במחזה "מרג'ורי פריים", ב-2019 את הסבתא קלרה במחזה "הנכד", וב-2022 את מרינה במחזה "וניה" ואת אמו (המאמצת) של אדיפוס ב"אדיפוס המלך".

ב-1980 העלתה את הצגת היחיד "הטיול", לפי סיפור אוטוביוגרפי מאת מריה פלדש (פולדש), ניצולת השואה.

ב-2009 כיכבה במחזה מאת מאנליו סאנטנל "אמא מלכה", שביים אילן שני בתיאטרון חיפה.

בשנת 2024, החלה לככב לצד מיה לנדסמן במחזה "צ'ילבות" בתיאטרון הקאמרי מאת עומר קרן ובבימויו של גלעד קמחי.
קריירה בקולנוע ובטלוויזיה
זוהר שיחקה גם במספר סרטי קולנוע: בשנת 1979 שיחקה בסרטו של אבי נשר "דיזנגוף 99". בשנת 2005 שיחקה בסרט "שושלת שוורץ" בבימויו של שמואל הספרי לצדם של יהודה לוי, אניה בוקשטיין, טל פרידמן ואחרים. ב-2014 שיחקה בסרט הקצר "פריז על המים" עם אילן דר. ב-2015 שיחקה בסרט "ציפורי חול" לצידו של עודד תאומי, ב-2018 שיחקה בסרט "ג'סטה 2". בנוסף, השתתפה בסרטי הקולנוע החרדיים שהפיקה דינה פרלשטיין, "עדים דוממים" (2005) ו"חשיפה גורלית" (2008).

זוהר שיחקה גם בסדרות הטלוויזיה "20 פלוס", "מיי פירסט סוני", "משמורת", "בלאדי מורי", "מי שמע על חווה ונאווה", "צומת מילר" ו"קופה ראשית".

 חיים אישיים 
ב-1961 נישאה לעיתונאי ואיש יחסי הציבור אריה גֶלבּלוּם ועברה לגור בנווה אביבים (רמת אביב). לבני הזוג נולדו שתי בנות: נילי גילֹה ותמי בן גל.
לגלבלום שני ילדים מנישואיו הראשונים.

בתה נילי היא אשתו של פרופ' דייוויד גילֹה, הממונה על ההגבלים העסקיים לשעבר.

זוהר הייתה נשואה לגלבלום עד פטירתו ב-13 באפריל 1993.

פרסים והוקרה 
 1957 – פרס קלוזנר (פרס המועדון הלאומי ע"ש פרופ' י' קלוזנר); פרס גנסין (מטעם "הבימה"), על גילום תפקיד אנה בהצגה "אנה כריסטי".
 1961 – פרס מועדון מילוא, על גילום תפקיד אן סאליבן בהצגה "העושה נפלאות".
 1980 – פרס אהרן אשמן לאמנות התיאטרון, על תפקידה בהצגת היחיד "הטיול" למריה פלדש.
 1980 – פרס "ורד הכסף" (מטעם "מעריב"), בקטגוריית שחקנית השנה.
 1981 – פרס מאיר מרגלית, על גילום תפקיד גב' וייר בהצגה "הרובע העתיק" לטנסי ויליאמס.
 1987 (ה'תשמ"ז) – פרס ישראל לאמנות הבמה, על מפעל חייה בתיאטרון. כשנשאלה באחד הראיונות עמה האם התרגשה לקבל את הפרס, ענתה: "תאר לעצמך שכילדה שחלמה רק על פרוסת לחם ליום הבא, איזו התרגשות הייתה בשבילי לקבל את פרס ישראל".
 1991 – פרס רפאל קלצ'קין למשחק.
 2002 – פרס התיאטרון הישראלי, על מפעל חיים.
 2006 (ה'תשס"ו) – תואר יקירת העיר תל אביב-יפו.
 2009 – תואר דוקטור לשם כבוד מטעם אוניברסיטת בר-אילן.
 2011 – תואר דוקטור לשם כבוד מטעם אוניברסיטת תל אביב.
 2012 – "עיטור האור" מטעם הקרן לרווחה לנפגעי השואה בישראל.
 2014 – נבחרה להיות בין משיאות המשואות ביום העצמאות ה-66.
 2014 – תואר דוקטור לשם כבוד מאוניברסיטת בן-גוריון בנגב.
 2020 – פרס השחקנית המצטיינת של התיאטרון הקאמרי על תפקידה במחזה "הנכד".
 2021 – פרס מפעל חיים מאוניברסיטת בר-אילן.
עיריית חולון קראה רחוב על שמה.

 קישורים חיצוניים 


 שלי זר-ציון, 

 מרים זוהר, באתר הבימה



  (עם זכייתה בפרס מילוא)
 ,  (שיחה עם העלאת "המלכה והמורדים" לאוּגוֹ בֶּטי)



  (שיחה עם העלאת ההצגה "איזון עדין"  לאדוארד אולבי)
  (שיחה עם העלאת ההצגה "השושנה המקועקעת" לטנסי ויליאמס)
  (שיחה עם העלאת ההצגה "מסע ארוך אל תוך הלילה" ליוג'ין או'ניל)
  (שיחה עם מרים זוהר וליא קניג עם העלאת ההצגה "מירלה אפרת" לאברהם גולדפדן)
  (דבריה עם זכייתה בפרס ישראל)

 בית ליסין חוגג 80 למרים זוהר, באתר "הבמה", 26 באוקטובר 2011
 , הטלוויזיה החינוכית הישראלית (הפרק באתר הטלוויזיה החינוכית) – פרק 6 בסדרה הדוקומנטרית "הבימה מערכה שנייה", שבו חוזר השחקן יפתח קליין עם מרים זוהר למחוזות ילדותה מימיה בתקופת השואה, דרך עלייתה ארצה, הקמת משפחתה והקריירה שלה בתיאטרון




 .


הערות שוליים

קטגוריה:זוכות פרס ישראל לתיאטרון
קטגוריה:זוכי פרס ישראל לתיאטרון
קטגוריה:זוכות פרס התיאטרון הישראלי: מפעל חיים
קטגוריה:זוכי פרס התיאטרון הישראלי: מפעל חיים
קטגוריה:זוכי פרס מרגלית
קטגוריה:ישראליות ילידות רומניה
קטגוריה:ישראלים ילידי רומניה
קטגוריה:עולות לאחר קום המדינה: 1948–1950
קטגוריה:עולים לאחר קום המדינה: 1948–1950
קטגוריה:משיאי משואה ביום העצמאות: 2014
קטגוריה:גולי מחנות המעצר בקפריסין
קטגוריה:מקבלות תואר דוקטור לשם כבוד מאוניברסיטת בר-אילן
קטגוריה:מקבלי תואר דוקטור לשם כבוד מאוניברסיטת בר-אילן
קטגוריה:מקבלות תואר דוקטור לשם כבוד מאוניברסיטת תל אביב
קטגוריה:מקבלי תואר דוקטור לשם כבוד מאוניברסיטת תל אביב
קטגוריה:מקבלות תואר דוקטור לשם כבוד מאוניברסיטת בן-גוריון בנגב
קטגוריה:מקבלי תואר דוקטור לשם כבוד מאוניברסיטת בן-גוריון בנגב
קטגוריה:ילדים בשואה: רומניה
קטגוריה:יקירות תל אביב-יפו לשנת 2006
קטגוריה:יקירי תל אביב-יפו לשנת 2006
קטגוריה:ניצולות השואה: אוקראינה
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע חרדי
קטגוריה:ישראליות שנולדו ב-1931
קטגוריה:ישראלים שנולדו ב-1931